
СЪЗДАВАТ НАЦИОНАЛЕН РЕГИСТЪР ЗА ХОРАТА С УВРЕЖДАНИЯ
Ще бъде направен национален регистър за хората с увреждания. Това заяви председателят на Агенцията за хората с увреждания Минчо Коралски.

Проектът ще бъде реализиран с пари от оперативната програма „Развитие на човешките ресурси", поясни Коралски.

Предвижда се в него да бъдат вкарани данни за почти всички, които са с увреждания, а според различни данни те са до 800 хил. души.

В системата ще има информация за трудовия и социално-икономически статус на хората с увреждания. Тя ще пристига от Националната експертна лекарска комисия, НОИ и образователното министерство.

„Да не забравяме, че във връзка с демографските проблеми и с проблемите на пазара на труда ние не можем да допуснем един ресурс от около 250 000 човека в трудоспособна възраст да остават извън пазара на труда, защото не сме готови да ги приемем или защото обществото не е готово да се пребори със стигмата, че човек с увреждане означава нетрудоспособен човек", заяви Коралски.

Според него едва 10 процента от хората с увреждания имат работа.
ПОРЕДНА ДОБРОНАМЕРЕНА СРЕЩА ЗА НАШАТА НАДЕЖДА

На 14 юли т.г. в Министерството на труда и социалната политика се състоя редовното заседание на Националния съвет за интеграция на 

хората с увреждания

Заседанието бе ръководено от зам. министър Валентина Симеонова

Дневният ред предвиждаше обсъждането на изключително важни въпроси. Като се започне от Проект за изменение и допълнение на Правилника за прилагане на Закона за интеграция на хората с увреждания; и по-нататък по Проекта на Закон за изменение и допълнение на Кодекса за социално осигуряване.

Дневният ред предвиждаше и представяне на становището на национално представителните организации на и за хората с увреждания за изменение на Закона за движение по пътищата. В точка 4 бе представено и становището на участниците за създаване на инструмент за осигуряване на трудова заетост на хората с увреждания в специализираните предприятия и кооперации, чрез приемане на специфични разпоредби по Закона за обществените поръчки.
ХVІ конгрес на Световната федерация на глухите приключи своята работа.

Представители на 74 страни от целия свят бяха в град Дърбан, ЮАР, за да обсъждат проблемите на глухите хора. Конгресът премина под мотото „Глобално възраждане на глухите”.

В работата на конгреса от българска страна участваха г-н Васил Панев, председател на Съюза на глухите в България, и г-н Николай Нинов, зам. председател.

В работата на конгреса от българска страна участваха г-н Васил Панев, председател на Съюза на глухите в България, и г-н Николай Нинов, зам. председател.

За столица на следващия конгрес на СФГ през 2015 година бе избран град Истанбул, Турция. 

Тишина

Doni Hot
На 3 август 2011 от 19 часа младежи с увреждания от Плевен поставиха на сцената на общинска зала " Катя Попова"  пиесата "Модерният Дон Кихот"- Doni Hot. Те сами са написали сценария, направили са декорите, костюмите, подбрали са текстовете на песните. Инициативата е по проект на партиципативната демокрация "SENSEATION” ("СЕТИВНОСТ"), в рамките на програма "Младежта в действие".

Координатор е неправителствената организация HEEDA от Кишкунхалаш, Унгария, а партньори са по две организации от Унгария, България и Германия. В нашата страна участниците са плевенските Регионален център за подпомагане на стопанските предприемачи /РЦПСП/ и Развитие на личността и човешките общности /РЛЧО/, както и Община Плевен. Проектът е с продължителност 15 месеца и е смесица от различни културни дейности, свързани с театъра, уточнява Пенка Спасова, председател на управителния съвет на РЦПСП. Това включва представяне на национални традиции и обичаи, като паралелно с това осигурява разнообразни възможности за междукултурен обмен, за срещи и дискусии със заинтересовани институции и лица, занимаващи се с проблемите на хората с увреждания.

Общо над 300 младежи се включват пряко или косвено в дейностите, които ще мотивират младежите с увреждания да поемат гражданска отговорност и да дадат своя принос за постигането на реални равни възможности. Като резултат от проекта се разработват и ще бъдат представени във всички партньорски страни театрални пиеси, отразяващи тези теми. През януари тази година в Плауен, Германия четирима младежи, така наречени "мултипликатори" от Плевен, участваха в първото обучение по проекта за партиципативна демокрация "SENSEATION". Сега в Плевен, с тяхно участие, е подготвена за поставяне театралната пиеса "Модерният Дон Кихот"- Doni Hot. Входът бе свободен.
Канадска борба: Третият кръг от интеграционния турнир "Воля за победа" приключи в Плевен

III Кръг от интеграционния турнир по Канадска борба за хора с увреждания „ВОЛЯ ЗА ПОБЕДА” се състоя в град Плевен на бензиностанция ONV в квартал Сторгозия. Първите два турнира бяха на 22юли в гр. Поликраище, а вторият на 29юли в гр. Пловдив. 66 състезатели от цяла България премериха сили в категориите за жени до 65 и над 65 кг, както и за мъже до 80 и над 80 кг.

В леката категория за жени до 65 кг Лада Хаджиева („АЕЦ” - Козлодуй) отново е на 1-о място. На финала Лада победи Ася Бурова („Марица” - Пловдив), а бронзовият медал остана за съотборничката на Ася Емка Танова.

В тежката категория за жени над 65 кг, Емилия Стоянова („Родопи” - Кърджали) отново надделя. На финала тя победи Маргарита Иванова („Успех” - Дряново).

Третото място остана за Снежана Кирчева („Марица” - Пловдив).

Изключително интересно преминаха борбите при мъжете. В категория до 80 кг бронзовият медалист от тазгодишното европейско първенство Марин Пейчев („Локомотив-96” - Горна Оряховица) не даде шанс на съперниците си и спечели златото. Най-титулованият ни борец при хората с увреждания си осигури предсрочно титлата. Той не допусна грешка и в третия кръг, дублирайки победите си с лява и дясна ръка.Така. Той  се разходи за последния турнир в София, за да си получи наградата, която си подсигури с участието на втори и трети кръгове. 2-и се класира Ваньо Биячев („Вихър” - Варна), а 3-ото място зае Йордан Йорданов („Успех” - Дряново).

При най-тежките мъже в категория над 80 кг, отново доминираше Георги Киряков (Тополовград). На финала Георги победи Борис Петров („Родопи” - Кърджали), а бронзът остана за Иван Великов („Успех”.  Дряново). Плевенските състезатели с капитан и ръководител Свилен Костов се представиха задоволително, като се има впредвид скорошното създаване на отбора.

Следващият финален IV Кръг на турнира „Воля за победа 2011” се проведе в петък, на 26 август 2011 г. в София.

Българска федерация по канадска борба
Енергийни помощи за 2011/2012
От 1 август стартира приемът на молби-декларации за целево енергийно подпомагане в дирекциите „Социално подпомагане“, като кампанията ще продължи до 31 октомври тази година, съобщават от институцията.

Месечният размер на целевата помощ за отопление за предстоящия отоплителен сезон ще бъде 57,92 лева. Сумата е определена със заповед на министъра на труда и социалната политика. За петте месеца на отоплителния сезон от 1 ноември тази година до 31 март следващата година помощта възлиза на 289, 60 лева. През миналия сезон целевата помощ за отопление бе 284, 30 лева.

В молба-декларацията за отпускане на помощта задължително се заявява видът на ползваното отопление – топлоенергия, електроенергия, твърдо гориво или природен газ.

В 20-дневен срок от подаване на молбата се извършва социална анкета в дома на лицето или семейството, след което в 7-дневен срок, директорът на дирекция „Социално подпомагане“ издава заповед за отпускане или отказ на помощта.

Право на помощта, както и досега, имат лицата и семействата, чийто средномесечен доход за предходните 6 месеца преди месеца на подаване на молбата-декларация е по-нисък от диференцирания минимален доход за отопление и отговарят на условията на чл. 10 и 11 от Правилника за прилагане на Закона за социално подпомагане.

При отопление с електроенергия или с природен газ помощта се дава в пари на правоимащото лице или семейство, при отопление с твърдо гориво – в пари на правоимащото лице или семейство или на търговец на твърдо гориво, който е осъществил доставката, при изрично отразено в молба-декларацията желание от страна на лицето или семейството. Лицата или семействата, декларирали, че желаят да получат целевата помощ чрез превод на сумата на търговец на твърдо гориво, предоставят заповедта за отпускане на помощта на избран от тях търговец на твърдо гориво в срок не по-късно от 20 ноември тази година, а търговецът трябва да достави твърдото гориво до 30 ноември, като издава фактура на името на правоимащото лице, което я подписва при получаване на твърдото гориво. Във фактурата задължително се вписва и номерът на заповедта на директора на дирекция „Социално подпомагане“ за отпускане на помощта.

Целевите помощи за отопление са отпускат за период от 5 месеца – от 1 ноември 2011 година до 31 март 2012 година.

Целевата помощ за електроенергия, твърдо гориво или природен газ се изплаща както следва:

1. за месеците ноември и декември до 31 декември 2011 г.
2. до 31 януари 2012 г. – за месеците януари, февруари и март.

Електроразпределителните дружества ще изпращат информация на дирекции „Социално подпомагане“ по подадени списъци с бенефициентите, отопляващи се с електроенергия, за наличие на неразплатени в срок задължения и предприети действия по прекъсване на електрозахранването за всеки един от месеците през отоплителния сезон.

Лицата и семействата, които не използват по предназначение помощта или я получат недобросъвестно, ще бъдат лишени от този вид помощ през следващия отоплителен сезон, както и ще трябва да възстановят получените суми със законната лихва.
ПРАВИТЕЛСТВОТО ПРИЕ ПЛАН ЗА ДЕЙСТВИЕ КЪМ ЗДРАВНАТА СТРАТЕГИЯ ЗА ЛИЦА В НЕРАВНОСТОЙНО ПОЛОЖЕНИЕ, ПРИНАДЛЕЖАЩИ КЪМ ЕТНИЧЕСКИ МАЛЦИНСТВА
Кабинетът прие План за действие за периода 2011-2015 г. към Здравната стратегия за лица в неравностойно положение, принадлежащи към етнически малцинства. В документа са заложени редица мерки за повишаване здравната култура на малцинствените групи и осигуряването на равен достъп до здравни услуги.

Сред предвидените дейности са извършването на имунизации и прегледи с мобилни кабинети, обучение на малцинствените групи за предпазване от нежелана или ранна бременност и полово-предавани болести, регистрирането на бременните жени при гинеколог. Ще се издирват и регистрират при общопрактикуващ лекар новородените деца.

В плана се предвижда още извършването на прегледи с мамограф за рак на гърдата и провеждането на скрийнинг за ранна хипертония и сърдечно-съдови заболявания. Редовно ще бъдат изнасяни и лекции за негативното влияние на редица рискови фактори за човешкото здраве като тютюнопушенето, алкохола и др. Също така ще бъдат предприети мерки за контрол и лечение на туберкулозата, както и за подпомагане на общопрактикуващите лекари, които са разкрили практики в региони с малцинствено население.
Децата до 8 години задължително трябва да имат надзор
Децата до 8 години вече няма да могат да играят навън без родител, нито да стоят сами вкъщи, дори това да не е опасно за тях, тъй като според проекта за закон за детето до тази възраст родителите ще трябва задължително да им осигуряват надзор. Документът вече се обсъжда в министерствата и неправителствени организации. 

Ако социалните служби получат сигнал, че малчуган под 8 г. е сам навън или вкъщи, родителите може да отнесат глоба между 1000 и 3000 лв. За повторно нарушение санкцията скача до 5000 лв. В момента законът за закрила на детето предвижда да не се оставя без надзор и достатъчна грижа дете до 12 г., но само ако създава опасност за неговото физическо, психическо и нравствено развитие. Този текст се запазва и в новия проект. За това нарушение се запазва глобата от 500 до 2000 лв. за първо нарушение, а при повторно също ще бъде до 5000 лв.

В проекта за закона за детето се предвижда да се иска и писмен документ от родителя, ако не той, а друг пълнолетен придружава детето му на обществени места. 

Дава се и по-голяма възможност за разкриване на биологичните родители на осиновените деца. Вече всеки осиновен или изоставен, щом навърши 18 години, ще има право на достъп до информацията от досието си, с което навремето е бил вписан в регистрите за изоставени, и до данни, разкриващи неговата идентичност. Дали да бъде разрешен този достъп ще решава съдът, след като при закрити врати бъдат изслушани биологичните родители или роднини. Проектът също така предвижда в декларацията за даване на детето за осиновяване родителят да декларира дали е съгласен тайната му да бъде разкрита след навършване на пълнолетие на детето.

Досега осиновените можеха да искат информация за произхода си, когато навършат 16 години, отново чрез съда, но само ако важни обстоятелства налагат това. Но не е конкретизирано кои са те. Според съдебната практика за такива се приемат само здравословни проблеми, за лечението на които е важно да се знае семейната история.
Ако се наложи съдът да се произнася за родителските права, той ще определя на кого от тях ги предоставя, включително и за правото родителят да извежда детето в чужбина и да променя местоживеенето му. Досега това се решаваше в отделни съдебни дела. Целта е да се защитят интересите на непълнолетните, които не могат да отидат в чужбина заради неразбирателството на родителите си.
ДЕСЕТИЛЕТИЕ НА ДЕЙСТВИЯ ЗА БЕЗОПАСНОСТ НА ДВИЖЕНИЕТО ПО ПЪТИЩАТА / 2011 - 2020 /

С решение на Общото събрание на Организацията на обединените нации, периода 2011 – 2020 г. е обявен за “Десетилетие на действия за безопасност на движението по пътищата”.

По данни на Световната здравна организация (СЗО) травмите от пътно-транспортни произшествия представляват 9% от всички причини за смърт. В 53 страни-членки на Европейския регион на СЗО около 800 000 човека всяка година изгубват живота си заради катастрофи. Най-уязвимите групи са пешеходци, мотоциклетисти и велосипедисти. Травмите от пътнотранспортни произшествия са причина номер едно за смъртността на младите хора по целия свят. 

Всяка седмица по пътищата на нашата страна загубват живота си над 15 човека и над 150 получават тежки наранявания. Загиват деца, младежи и възрастни хора. Семейства остават завинаги без своите близки, с ограбени съдби и болка до края на живота им.

Прогнозата е, че ако не се вземат съответните мерки убитите по пътищата на света през 2020 г. ще надминат 1,9 млн. души.

Повечето инциденти по пътищата са предсказуеми и могат да бъдат предотвратени. Необходими са ни повече толерантност, уважение, и предвидливост. За да намалим грешките, които водят до нещастия и инциденти по пътищата е добре всеки от нас: 

Да не бърза!

Да внимава на пътя!

Да пази себе си и другите около него. ДА ОПАЗИМ ДЕЦАТА НА ПЪТЯ, като Вие родители, баби и дядовци прочетете това на Вашите деца:
Мили деца,

• Внимавайте, когато се движите по улицата, защото е опасно. 

• Движете се по вътрешната част на тротоара, колкото се може по-далеч от платното за движение.

• Движете се плътно вляво по улици без тротоар и срещу движението на насрещните автомобили.

• Пресичайте улицата само на определените за целта места - пешеходна пътека или подлез.

• Преминавайте по пешеходната пътека с внимание, макар да имате предимство. 

• Спазвайте сигналите на светофара. Пресичайте само на зелена светлина на светофара, като отново се огледате в двете посоки. 

• Оглеждайте се внимателно преди да пресечете пътя, дори да бързате. Когато пресичате пътното платно, изберете мястото така, че да виждате целия път.

• Пресичайте само когато автомобилите са на безопасно разстояние и не се приближават с голяма скорост.

• Когато пресичате – първо се огледайте наляво, после надясно и по средата на улицата пак наляво.

• Никога не пресичайте улицата тичайки, между паркирани коли и пред спрял на спирка автобус.

• При натоварено кръстовище, помолете по-възрастен от вас човек да преминете с него.

• Не преминавайте пред и зад спряло превозно средство, защото нямате видимост.

• Ако все пак ви се наложи да преминете зад спряло превозно средство, внимавайте с насрещното движение.

• Изберете, заедно с родителите си, най-краткия и безопасен маршрут, по който можете да отивате и да се връщате от училище. 

• Не играйте около спрели и паркирали автомобили. 

• Не играйте на пътното платно и по кръстовищата, а на определените за това места.

• Не излизайте на улицата с велосипед преди да сте сигурни, че е изправен (звънец, спирачки, фар отпред и светлоотразител отзад) и го управлявате отлично.

• Карайте велосипед на разрешените за това места. Винаги носете предпазна каска, когато карате велосипед. Не излизайте внезапно на уличното платно.

• Помнете, че на пътя има агресивни водачи на пътни превозни средства, които застрашават вашата сигурност.

• Слагайте предпазен колан, винаги когато се возите в автомобил. Слизайте от кола само от страната на тротоара.

• Научете се да оказвате първа помощ на пострадал при пътно - транспортно произшествие.

• Ако нещо се случи - бързо извикайте помощ. Вслушвайте се в съветите на вашите родители, когато ви разясняват основните правила за движение по пътя. Вярвайте им! Те най-много от всички желаят да опазят вашия живот и здраве.

Съставители: инж. Румен Петков 

За контакти: тел. 064/835852

